Απόφαση της Επιτροπής της 20ής Απριλίου 2004 για τροποποίηση της απόφασης 2003/526/ΕΚ όσον αφορά τη συμπερίληψη της Σλοβακίας στα κράτη μέλη στα οποία ισχύουν ορισμένα μέτρα καταπολέμησης σχετικά με την κλασική πανώλη των χοίρων [κοινοποιηθείσα υπό τον αριθμό Ε(2004) 1389] (Κείμενο που παρουσιάζει ενδιαφέρον για τον ΕΟΧ) (2004/375/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3, την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας(1), και ιδίως το άρθρο 57, την οδηγία 90/425/EOK του Συμβουλίου, της 26ης Ιουνίου 1990, σχετικά με κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(2), και ιδίως το άρθρο 10 παράγραφος 4, Εκτιμώντας τα ακόλουθα: (1) Αποκρινόμενη στην εκδήλωση κλασσικής πανώλους των χοίρων σε ορισμένες συνορεύουσες περιοχές κρατών μελών, η Επιτροπή εξέδωσε, μεταξύ άλλων, την απόφαση 2003/526/ΕΚ(3), που θέσπισε ορισμένα πρόσθετα μέτρα καταπολέμησης της εν λόγω νόσου. (2) Η εμφάνιση της κλασικής πανώλους των χοίρων σε αγριόχοιρους σε ορισμένες περιοχές της Σλοβακίας καθιστά τα κοινοτικά μέτρα αναγκαία όσον αφορά αυτό το νέο κράτος μέλος. Τα μέτρα αυτά πρέπει να λαμβάνουν υπόψη ότι οι σχετικές περιοχές της Σλοβακίας δεν συνορεύουν με μολυσμένες περιοχές άλλων κρατών μελών. (3) Τα μέτρα που καθορίζονται στην παρούσα απόφαση εφαρμόζονται με την επιφύλαξη του σχεδίου εκρίζωσης που θα εφαρμοστεί στη μολυσμένη από την κλασική πανώλη των χοίρων περιοχή της Σλοβακίας σύμφωνα με το άρθρο 16 της οδηγίας 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασσικής πανώλους των χοίρων(4). (4) Υπό το πρίσμα της τρέχουσας κατάστασης της νόσου στη Σλοβακία, κρίνεται σκόπιμο να συμπεριληφθεί η Σλοβακία στα κράτη μέλη στα οποία ισχύουν ορισμένα μέτρα καταπολέμησης σχετικά με την κλασική πανώλη των χοίρων. (5) Η απόφαση 2003/526/ΕΚ θα πρέπει, ως εκ τούτου, να τροποποιηθεί αναλόγως. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2003/526/ΕΚ τροποποιείται ως εξής: 1. Στο άρθρο 2 παράγραφος 1, η εισαγωγική πρόταση αντικαθίσταται από το ακόλουθο κείμενο: "1. Η Γερμανία, η Γαλλία, το Λουξεμβούργο και η Σλοβακία (στο εξής αποκαλούμενα: τα οικεία κράτη μέλη) εξασφαλίζουν ότι δεν διενεργούνται αποστολές χοίρων από τα εν λόγω κράτη μέλη, παρά μόνον εφόσον οι χοίροι αυτοί:" 2. Στο άρθρο 6 παράγραφος 1, η εισαγωγική πρόταση αντικαθίσταται από το ακόλουθο κείμενο: "1. Κατά παρέκκλιση από το άρθρο 1 παράγραφος 1 και κατόπιν έγκρισης του κράτους μέλους προορισμού, η Γερμανία, η Γαλλία και το Λουξεμβούργο μπορούν να επιτρέπουν την αποστολή χοίρων, που προέρχονται από εκμεταλλεύσεις ευρισκόμενες στις παρατιθέμενες στο μέρος Ι του παραρτήματος περιοχές προς άλλες εκμεταλλεύσεις ή σφαγεία που ευρίσκονται στις παρατιθέμενες στο μέρος Ι του παραρτήματος περιοχές σε ένα άλλο κράτος μέλος, υπό τον όρο ότι οι χοίροι προέρχονται από εκμετάλλευση στην οποία:" 3. Το παράρτημα αντικαθίσταται από το κείμενο του παραρτήματος της παρούσας οδηγίας. Άρθρο 2 Ο παρών κανονισμός τίθεται σε ισχύ, με την επιφύλαξη της έναρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, κατά την ημερομηνία έναρξης ισχύος της εν λόγω συνθήκης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 20 Απριλίου 2004.

[Source: multi_eurlex | Tokens: 3586]